**PRIJEDLOG**

Na temelju članka 20. i 47. Zakona o lovstvu (NN broj 99/18, 32/19, 32/20), članka 57. i 58. Pravilnika o sadržaju, načinu izrade i postupku donošenja, odnosno odobravanja lovnogospodarske osnove, programa uzgoja divljači i programa zaštite divljači (NN broj 40/06, 92/08, 39/11 i 41/13 i 99/18) i članka 34. Statuta Općine Kostrena („Službene novine Općine Kostrena“ broj 2/18, 11/18 i 1/20), Općinsko vijeće Općine Kostrena na sjednici održanoj \_\_\_\_ 2020. godine, donosi:

**ODLUKU**

**o proglašenju površine izvan lovišta na području Općine Kostrena**

**Članak 1.**

Ovom Odlukom određuje se popis zaseoka na području Općine Kostrena u kojima se nalaze površine zemljišta na kojima nije ustanovljeno lovište.

**Članak 2.**

Popis zaseoka koja obuhvaća područje Općine Kostrena su: Martinšćica, Vrh Martinšćice, Glavani, Raspelje, Šubati, Žurkovo, Šodići, Žuknica, Doričići, Sveta Lucija, Plešići, Rožmanići, Dujmići, Maračići, Perovići, Paveki, Randići, Šoići, Sveta Barbara, Urinj

**Članak 3.**

Granica površine izvan lovišta određuje se od granica građevinskih područja naselja na udaljenosti od 100 m izvan granica građevinskih područja naselja, osim u dijelovima gdje su manje udaljenosti građevinskih područja naselja sa granicama susjednih jedinica lokalne samouprave.

**Članak 4.**

Ukupnu površinu zemljišta koju obuhvaća PZD, osnovne podatke o položaju, granicama, kao i strukturu zemljišta na kojima se ne ustanovljava lovište utvrditi će Program zaštite divljači.

Obuhvat površine izvan lovišta s ucrtanom granicom prikazan je u kartografskom prikazu iz članka 5. ove Odluke.

**Članak 5.**

Kartografski prikaz površine izvan lovišta s ucrtanom granicom izrađen je u mjerilu 1:20.000 i sastavni je dio ove Odluke, ali nije predmet objave.

**Članak 6.**

Ova odluka stupa na snagu osam dana od dana objave, a objavit će se u „Službenim novinama Općine Kostrena“.

**OPĆINSKO VIJEĆE OPĆINE KOSTRENA**

**Predsjednik**

***Dražen Soldan***

KLASA: 323-01/20-01/3

URBROJ: 2170-07-05-20-8

Kostrena: 03. kolovoza 2020.

***OBRAZLOŽENJE***

**prijedloga Odluke o proglašenju površine izvan lovišta na području Općine Kostrena**

Temeljem članka 20. Zakona o lovstvu („Narodne novine“ broj 99/18, 32/19 i 32/20) propisano je da na tim površinama na kojima je zabranjeno ustanovljivanje lovišta, korisnik te površine dužan je štititi divljač. Člankom 11. stavak 2. Zakona zabranjuje se ustanovljenje lovišta između ostalog i na javnim cestama i drugim javnim površinama, te na građevinskom području, osim na neizgrađenom dijelu do njegova privođenja namjeni. Na tim površinama pravna ili fizička osoba koja iste koristi donosi Program zaštite divljači kojim se osigurava zaštita divljači kroz razdoblje od deset godina, uz suglasnost Ministarstva poljoprivrede.

Temeljem članka 58. Pravilnika o sadržaju, načinu izrade i postupku donošenja, odnosno odobravanja lovnogospodarske osnove, programa zaštite divljači, Program zaštite divljači sadrži:

* Akt o proglašenju ili ustanovljenju površine izvan lovišta
* Osnovne podatke o položaju i granicama površine izvan lovišta, te njenoj površini razrađenoj po kulturama zemljišta sa zemljovlasničkim razmjerom
* Procjenu brojnog stanja divljači koja stalno, sezonski ili povremeno obitava na površinama izvan lovišta ili preko istih prelazi
* Uvjete zaštite prirode
* Mjere zaštite divljači
* Mjere za sprečavanje šteta od divljači
* Brigu o drugim životinjskim vrstama
* Prikaz potrebnih financijskih sredstava za provedbu programa
* Kroniku zaštite divljači

Lovoovlaštenici (ovdje Lovačka društva/udruge) ne mogu vršiti odstrjel divljači lovačkim oružjem u pojasu 100 m od granice naselja odnosno 300 m od granice naselja većih od 10.000 stanovnika u nizini i prigorju te 200 m od granice naselja većih od 10.000 stanovnika u brdsko-planinskim područjima iako su te površine unutar granica njihovog lovišta.

Zbog učestalih pojava divljih svinja u naseljenim područjima općine, a gdje nije dopušteno vršiti odstrjel od strane lovačkih društava, pristupilo se izradi Odluke o proglašenju površine izvan lovišta na području Općine Kostrena .

Temeljem Odluke, Općina Kostrena će ovlaštenom izrađivaču povjeriti izradu Programa zaštite divljači u propisanom roku, kojim bi se omogućilo na najprihvatljiviji i najbrži mogući način zakonski opravdano uklanjanje divljači koja može ugroziti građane.

**Detaljne podatke o položaju, granicama kao i ukupnu površinu zemljišta na kojima se ne ustanovljava lovište te njezinu strukturu utvrditi će se Programom zaštite divljači.**

Sastavni dio Programa zaštite divljači predstavlja Akt o proglašenju ili ustanovljenju površina dijela naselja izvan lovišta, stoga se Općinskom vijeću predlaže usvajanje predložene Odluke o proglašenju površine izvan lovišta na području Općine Kostrena.